b'\n_START_ARTICLE_\nJohann Sebastian Bach\n_START_SECTION_\nUngdoms\xc3\xa5r\n_START_PARAGRAPH_\nHan f\xc3\xb8dtes i en sl\xc3\xa6gt af musikere. Hans far, Johann Ambrosius Bach, havde stillingen som bymusiker i Eisenach med violin som hovedinstrument._NEWLINE_Begge for\xc3\xa6ldre d\xc3\xb8de, da han var en ti \xc3\xa5r, og han voksede op hos sin storebror Johann Christoph, som var organist i Ohrdruf._NEWLINE_Bach studerede musik og gik i gymnasiet. I 1699 rejste han fra broderen og hans familie i Ohrdruf og rejste til L\xc3\xbcneburg, hvor han fik friplads i Michaelikirkens skole. Fra L\xc3\xbcneburg rejste Bach ofte til Hamburg for at h\xc3\xb8re orgelmestrene Johann Adam Reincken og Vincent L\xc3\xbcbeck. _NEWLINE_Efter eksamen i 1703 fik den nu 18-\xc3\xa5rige ans\xc3\xa6ttelse som violinist hos  hertugen i Weimar. Han fik senere embede som organist i St. Bonifaces kirke i Arnstadt._NEWLINE_Under sit ophold her blev han opm\xc3\xa6rksom p\xc3\xa5 italiensk kammermusik og skrev nogle af sine f\xc3\xb8rste kantater. I 1705 fik han fire ugers orlov for at drage til L\xc3\xbcbeck og h\xc3\xb8re Dietrich Buxtehudes suver\xc3\xa6ne orgelspil. If\xc3\xb8lge myterne \xc3\xb8nskede b\xc3\xa5de Bach og Georg Friedrich H\xc3\xa4ndel at blive assistent hos Buxtehude, men ingen af dem ville gifte sig med dennes datter, en betingelse for at f\xc3\xa5 stillingen. Under alle omst\xc3\xa6ndigheder vendte Bach f\xc3\xb8rst tilbage til Arnstedt fire m\xc3\xa5neder senere. Det gav konflikt med arbejdsgiveren. I 1707 fik han ans\xc3\xa6ttelse ved Blasiuskirken i M\xc3\xbchlhausen. Bystyret st\xc3\xb8ttede hans forslag om en bekostelig reperation af orgelet i kirken, og som hyldest skrev Bach  kantate, Gott ist mein K\xc3\xb6nig, BWV 71. Han blev dog kun et \xc3\xa5r, fordi han foretrak en h\xc3\xb8jere l\xc3\xb8nnet stilling og, hvad der angiveligt var afg\xc3\xb8rende for hans beslutning, ledelsen af et professionelt kammerorkester._NEWLINE_I M\xc3\xbchlhausen giftede han sig med Maria Barbara Bach (1684\xe2\x80\x931720). De fik syv b\xc3\xb8rn; de tre d\xc3\xb8de f\xc3\xb8r voksenalderen. To blev musikere og komponister: (Wilhelm Friedemann Bach (22. november 1710 \xe2\x80\x93 1. juli 1784) og Carl Philipp Emanuel Bach (8. marts 1714 \xe2\x80\x93 14. december 1788).\n_START_SECTION_\nTiden i Weimar og K\xc3\xb6then\n_START_PARAGRAPH_\n1708\xe2\x80\x9317 var Bach organist og kammermusiker hos hertugen i Weimar. Her komponerede han de fleste af sine orgelv\xc3\xa6rker, og han fik stor anseelse som orgelekspert og virtuos, ikke mindst p\xc3\xa5 grund af sine fugaer. Han m\xc3\xa5tte forlade stillingen i Weimar efter en konflikt med bystyret; den udl\xc3\xb8ste blandt andet en m\xc3\xa5ned i varet\xc3\xa6gtsarrest, inden han forlod embedet i 1717._NEWLINE_Kort efter fik han tilbudt stillingen som kapelmester i K\xc3\xb6then (Anhalt). Bach blev i K\xc3\xb6then i fem \xc3\xa5r, og herfra stammer en alsidig produktion af verdslig instrumentalmusik._NEWLINE_._NEWLINE_Det var ogs\xc3\xa5 her, han skrev de  popul\xc3\xa6re Brandenburgerkoncerter, alle violinkoncerterne,  flere orkestersuiter og en stor del af hans klavermusik. 1. samling af hans st\xc3\xb8rste samling af fugaer Das Wohltemperierte Klavier blev f\xc3\xa6rdiggjort i 1722._NEWLINE_Hans hustru d\xc3\xb8de efter sv\xc3\xa6r sygdom i 1720, mens Bach var bortrejst. Han giftede sig \xc3\xa5ret efter med Anna Magdalena Wilcken. Hun var datter af en trompetist og skulle blive en stor hj\xc3\xa6lp for ham i hans arbejde bl.a. ved at renskrive noder. Hun f\xc3\xb8dte 13 b\xc3\xb8rn. De fem overlevede faderen. To af dem blev musikere og komponister:  Johann Christoph Friedrich Bach (21. juni 1732 \xe2\x80\x93 26. januar 1795) og Johann Christian Bach (5. september 1735 \xe2\x80\x93 1. januar 1782).\n_START_SECTION_\nOrganist i Leipzig\n_START_PARAGRAPH_\nI 1723 blev Bach ansat som leder af skolen og organist ved Thomaskirken i Leipzig efter Johann Kuhnau, selv om han ikke var bystyrets f\xc3\xb8rstevalg: Telemann havde afsl\xc3\xa5et den prestigefyldte stilling i Sachsens f\xc3\xb8rende merkantilistiske by. Bach m\xc3\xa5tte endda indg\xc3\xa5 en r\xc3\xa6kke kompromiser: bystyret kontrollerede hans arbejde som l\xc3\xa6rer, og der var en l\xc3\xb8bende konflikt om hans afl\xc3\xb8nning. Bach blev alligevel i stillingen i Leipzig til sin d\xc3\xb8d.\n_START_SECTION_\nEfterm\xc3\xa6le\n_START_PARAGRAPH_\nBach indtager en s\xc3\xa6rstatus blandt barokkens komponister. Han er kontrapunktens store mester med et us\xc3\xa6dvanligt internationalt udsyn._NEWLINE_Bachs betydning for musikken er sammenlignet med William Shakespeares betydning for litteraturen og Isaac Newtons for fysikken.'